প্রধানমন্ত্রী নরেন্দ্র মোদীর সঙ্গে ‘সামাজিক-সাক্ষাৎ’ হল না বাংলার মুখ্যমন্ত্রী মমতা বন্দ্যোপাধ্যায়ের। আজ সন্ধ্যায় দিল্লি পৌঁছে রাতে যখন মমতা কেন্দ্রীয় অর্থমন্ত্রী অরুণ জেটলির মেয়ের বিয়েতে পৌঁছলেন, তার কিছুক্ষণ আগেই সেখান থেকে সামাজিকতা সেরে বেরিয়ে গিয়েছেন প্রধানমন্ত্রী। মমতার ঘনিষ্ঠ সূত্র বলছে, ইচ্ছে করেই ওই সাক্ষাৎ এড়িয়ে গিয়েছেন তৃণমূলনেত্রী। বিমানবন্দর থেকে দিল্লির বাড়িতে পৌঁছেই তিনি খোঁজ নেন, মোদী কখন জেটলির বাড়িতে পৌঁছচ্ছেন। বেরোবেনই বা কখন। সেইমতোই তাঁর সূচি ঠিক হয়। মমতা আমন্ত্রণ রক্ষায় বেরিয়ে যাওয়ার কয়েক মিনিটের মধ্যে তাঁর সাউথ অ্যাভিনিউয়ের আস্তানার কাছাকাছি দিয়ে রেসকোর্স রোডে ফিরে যায় মোদীর কনভয়।
ঘটনাচক্রে, কংগ্রেস সভানেত্রী সনিয়া গাঁধীর সঙ্গেও দেখা হয়নি মমতার। জেটলির বাড়িতে তিনি পৌঁছনোর আগেই বেরিয়ে গিয়েছিলেন সনিয়াও।
তবে মমতার সঙ্গে দেখা হয়েছে বিদেশমন্ত্রী সুষমা স্বরাজের। পরস্পর আলিঙ্গনাবদ্ধ হয়েছেন। আমন্ত্রণকর্তা জেটলি তো বটেই, সুষমাও স্বাগত জানিয়েছেন মমতাকে। মমতার সঙ্গে দেখা হয়েছে লোকসভার স্পিকার সুমিত্রা মহাজনেরও। জামাতা জয়েশ এবং কন্যা সোনালির জন্য শুধু ‘আশীর্বাদ’ই প্রার্থনা করেছিলেন জেটলি দম্পতি। আমন্ত্রণপত্রেও স্পষ্ট লেখা ছিল, ‘দয়া করে উপহার আনবেন না’। ফলে মমতাও কোনও উপহার নিয়ে যাননি। সঙ্গে করে নিয়ে গিয়েছিলেন সংসদের দুই কক্ষের দুই নেতা সুদীপ বন্দ্যোপাধ্যায় এবং ডেরেক ও’ব্রায়েনকে।
আগামিকাল বিকেলে প্রধানমন্ত্রীর সঙ্গে রেসকোর্স রোডের বাড়িতেই মমতার বৈঠক হওয়ার কথা। যে বৈঠকের ‘আনুষ্ঠানিক কারণ’ রাজ্যের জন্য অর্থের তদ্বির করা। কিন্তু কয়েকদিন আগেই ঘনিষ্ঠমহলে মমতা এমনও জানিয়েছিলেন যে, সম্প্রতি সারদা-তদন্তে সিবিআই যেভাবে ‘প্রতিহিংসামূলক’ কাজ করছে, তা নিয়ে তিনি প্রধানমন্ত্রীকে নালিশ জানাবেন। সেই কারণেই মমতা-মোদী বৈঠক ‘অন্য তাৎপর্য’ পেয়ে গিয়েছে! তবে এমন কিছু কথা যদি রুদ্ধদ্বার কক্ষে হয়ও, তা দু’পক্ষের কেউ না-ভাঙলে জানার উপায় নেই।
কালকের বৈঠকের আগে জেটলির বাড়িতে মমতার সঙ্গে মোদীর সাক্ষাৎ হয়ে যায় কি না, তা নিয়ে একটা কৌতূহল এবং জল্পনা ছিল। ঘটনাচক্রে, তা হয়নি। মোদীর গতিবিধি জেনেশুনেই মমতা ১৮৪, সাউথ অ্যাভিনিউয়ে অভিষেক বন্দ্যোপাধ্যায়ের বাড়ি থেকে বেরোলেন কি না, তা নিয়ে একটা কানাঘুষো চলছিল। কিন্তু ওই যে, এসব ঘটনার কখনও ‘আনুষ্ঠানিক সমর্থন’ মেলে না। তবে ঘনিষ্ঠ সূত্রে ব্যাপারটা স্বীকার করে নেওয়া হয়েছে।  
রাত সওয়া ৮টা নাগাদ মমতা সদলে রওনা হন জেটলির ২, কৃষ্ণ মেনন মার্গের বাড়ির দিকে। ছোট গাড়ি চালিয়ে নিয়ে যান তাঁর ‘ম্যান ফ্রাইডে’ রতন মুখোপাধ্যায়। জেটলির বাড়িতে আজ নিমন্ত্রিতের সংখ্যা সবমিলিয়ে প্রায় তিন হাজার। তাঁদের মধ্যে যেমন রয়েছেন প্রধানমন্ত্রী এবং কেন্দ্রীয় মন্ত্রিসভার সদস্যেরা, তেমনই বিভিন্ন রাজ্যের মুখ্যমন্ত্রীরাও (মমতা যখন গিয়েছেন, তখন সেখানে ছিলেন মহারাষ্ট্রের মুখ্যমন্ত্রী দেবেন্দ্র ফড়ণবীস। ছিলেন জ্যোতিরাদিত্য সিন্ধিয়াও)। ফলে চারদিকে বিকট যানজট।
এসব সময়ে মমতা যা করেন, সেটাই করেছেন আজও। গাড়ি থেকে নেমে সটান হাঁটা লাগিয়েছেন। প্রায় আধ কিলোমিটার হেঁটে গিয়ে তিনি ঢুকে পড়েন বিয়েবাড়িতে। সঙ্গে সুদীপ-ডেরেক। জেটলি এগিয়ে এসে স্বাগত জানান মমতাকে। জড়িয়ে ধরেন সুষমা। কুশল বিনিময় হয়। বর-কনের মাঝখানে মমতাকে দাঁড় করিয়ে ছবিও তোলানো হয়। প্রায় আধঘণ্টা অনুষ্ঠানে থেকে ফিরে আসেন সপার্ষদ মমতা।
জেটলি-কন্যার বিয়েতে আমন্ত্রিত অতিথিদের মধ্যে ছিলেন পশ্চিমবঙ্গের শিল্পপতি সঞ্জীব গোয়েন্‌কা, হর্ষবর্ধন নেওটিয়ারাও। মমতা যখন ঢুকছেন, তখন তাঁরা বেরিয়ে যাচ্ছেন দিল্লি বিমানবন্দরে। সঞ্জীবের বিমানে রাতেই কলকাতা ফিরে যাবেন বলে।
আগামিকাল বেলা দুটোয় তৃণমূলের সংসদীয় অফিসে যাবেন মমতা। সেখান থেকে বিকেলে প্রধানমন্ত্রীর সঙ্গে বৈঠকে। পরশু তাঁর সুনির্দিষ্ট কোনও বৈঠক নেই। যখন যেমন, তখন তেমন। তার পরদিন, বৃহস্পতিবার বিকেলে কলকাতা ফেরার কথা মুখ্যমন্ত্রীর।